Tatoeba sentences — language code: ina
Zamenhof anque construeva esperanto con un serie de litteras nove, como le c, g, h, j, e s con accentos circumflexe, que grandemente complica su presentation typographic.
Esperanto etiam ha characteristicas grammatic, como un inflexion obligatori del accusativo in le nomines e adjectivos, que multe personas trova excessivemente difficile.
Zamenhof mesme proponeva un version reformate de esperanto, ma un majoritate del esperantistas prefereva le stabilitate al simplification e rejectava le reformas de Zamenhof.
In 1907 tres franceses, Louis Leau, Louis Couturat e Louis de Beaufront e un gruppo de lor discipulos publicava su proprie version reformate de esperanto, ido, que significa prole in esperanto.
Le idistas provocava multe controversia e un schisma in le movimento esperantiste, ma lor lingua dispareva quasi completemente.
Post le advento de ido, René Saussure de Suiza produceva un altere version reformate de esperanto, Esperanto II, que attraheva etiam minus attention que ido.
Post le publication de esperanto, ido, e esperanto II, multes concludeva que iste linguas habeva aspectos troppo artificial.
Julius Lott, de Austria, e Alberto Liptay, de Chile, advocava le idea que il non es necessari inventar un lingua international.
Un lingua international existe in le linguas principal de Europa, e on poterea derivar lo colligente su parolas e organisante los con un grammatica minime.
Quando Waldemar Rosenberger, de Russia, diveneva le presidente del academia de volapük ante su declino final, ille redirigeva su effortios al construction de un nove lingua planificate plus proxime a su linguas de origine.
Iste lingua se publicava in 1902 sub le nomine de idioma neutral.
Altere personas produceva linguas simile, como Dr. H. Molenaar de Germania, qui dava a su lingua le nomine Unial.
In 1920 Giuseppe Peano, mathematico italian, deveniva le presidente del academia que dirigeva le standardisation del idioma neutral.
Peano es importantissime in le historia de interlingua proque ille elaborava un lingua multo similar al interlingua contemporanee.
Ille recognosceva que on poterea usar le vocabulario del latino eliminante omne le complicationes del latino.
Su lingua, que ille nominava latino sine flexione e plus tarde interlingua, deveniva le primari projecto interlinguistic de iste academia, cuje nomine se cambiava al Academia pro Interlingua.
Le systema de Peano elimina omne le obligatori categorias grammatic del linguas europee de origine romanic e germanic, pro exemplo le suffixos obligatori de pluralitate pro le nomines.
Edgar von Wahl (plus tarde de Wahl), qui ben cognosceva quasi omne le projectos interlinguistic de su epocha, publicava occidental (plus tarde nominate interlingue, con le vocal final -e), que combina grande naturalitate con grande regularitate in le systema derivational de su vocabulario.
Occidental attraheva un numero substantial de adherentes tra Europa, qui publicava regularmente varie periodicos in ille lingua.
Il ha habite multe altere projectos de linguas planificate pro uso international. Inter illes es medial, create per Joseph Weisbert, un germano.